OBRAZLOŽITVENI MEMORANDUM

OZADJE PREDLOGA

Mednarodna organizacija za trto in vino (OIV) je medvladna znanstvena in tehnična organizacija, dejavna v sektorju vinske trte, vina, pijač na osnovi vina, namiznega grozdja, rozin in drugih proizvodov vinske trte. Cilji OIV so (i) obveščanje prek publikacij ter organizacija prireditev in simpozijev, (ii) pomoč drugim mednarodnim organizacijam, ki se ukvarjajo z dejavnostmi standardizacije, in (iii) prispevanje k mednarodnemu usklajevanju obstoječih praks in standardov. Trenutno je 45 držav članic OIV, od tega 21 držav članic Unije. EU trenutno ni članica OIV.

V skladu z Uredbo (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov (v nadaljnjem besedilu: Uredba o SUT, UL L 347, str. 671) imajo na ravni EU nekatere resolucije, ki jih je sprejel in objavil OIV, učinek na pravo EU. Uredba o SUT se sklicuje na resolucije OIV v naslednjih določbah:

– za nekatere metode analize za določanje sestave proizvodov vinskega sektorja, ki jih je sprejel in objavil OIV ter iz katerih mora Komisija izhajati, razen če bi bile neučinkovite ali neustrezne glede na izpolnjevanje cilja Unije (člen 80(5) Uredbe o SUT);

– za nekatere specifikacije čistosti in določanja snovi, uporabljenih v enoloških postopkih, tako da pravila, ki jih v zvezi s tem sprejme in objavi OIV, postanejo ipso facto zavezujoča v EU (člen 9 Uredbe Komisije (ES) št. 606/2009 z dne 10. julija 2009 o določitvi nekaterih podrobnih pravil za izvajanje Uredbe Sveta (ES) št. 479/2008 glede kategorij proizvodov vinske trte, enoloških postopkov in z njimi povezanih omejitev, UL L 193, str. 1);

– za enološke postopke, ki jih sprejme in objavi OIV ter ki jih mora Komisija upoštevati pri odobritvi takšnih postopkov (člen 80(3)(a) Uredbe o SUT), in

– za navedene enološke postopke, če se uporabljajo, in sicer pred izdajo soglasja v skladu s členom 80(3) Uredbe o SUT, za proizvodnjo vina v tretjih državah (člen 90(2) Uredbe o SUT).

Podobno v skladu z Uredbo Komisije (ES) št. 2870/2000 z dne 19. decembra 2000 o določitvi referenčnih metod Skupnosti za analizo žganih pijač (UL L 333, str. 20) nekatere resolucije, ki jih je sprejel in objavil OIV, vplivajo na pravo EU. Člen 3 Uredbe (ES) št. 2870/2000 določa uporabo referenčnih metod resolucij OIV, kadar za določanje in ugotavljanje vsebnosti snovi v žgani pijači niso predpisane referenčne analizne metode Skupnosti.

Na podlagi razprav, ki so potekale v okviru srečanja skupine strokovnjakov za pripravo generalne skupščine OIV, se lahko pričakuje, da bodo na dnevni red generalne skupščine za sprejetje uvrščene naslednje resolucije s pravnim učinkom na pravni red EU:

– osnutek resolucije OENO-TECHNO 12-504 določa nove enološke postopke. V skladu s členoma 80(3)(a) in 90(2) Uredbe (EU) št. 1308/2013 bo ta resolucija vplivala na pravni red EU;

– osnutek resolucije OENO-SCMA 03-262 določa specifikacije čistosti in določanja snovi, uporabljene v enološkem postopku. Ta enološki postopek je objavil in priporočil OIV pod pogojem, da se sprejmejo specifikacije snovi, ki so v njem uporabljene (Mednarodni kodeks enoloških praks OIV, § 2.1.20 in § 3.4.14). V skladu s členoma 80(3)(a) in 90(2) Uredbe (EU) št. 1308/2013 ter členom 9 Uredbe Komisije (ES) št. 606/2009 bo ta resolucija vplivala na pravni red EU;

– osnutki resolucij OENO-SCMA 10-457, 10-458, 11-480 in 12-512 določajo metode analize. V skladu s členoma 80(3)(a) in (5) Uredbe (EU) št. 1308/2013 bodo te resolucije vplivale na pravni red EU.

O zgoraj navedenih resolucijah so obsežno razpravljali znanstveniki in tehnični strokovnjaki vinskega sektorja. Prispevajo k mednarodni harmonizaciji standarda za vino in bodo določile okvir, ki bo zagotovil pošteno konkurenco pri trgovanju s proizvodi iz vinskega sektorja. Zato bi jih bilo treba podpreti.

Kot v preteklosti se lahko pričakuje, da se bo dnevni red seje generalne skupščine OIV še nadalje spreminjal ter da bodo nanj dodatno uvrščene druge resolucije, ki vplivajo na pravni red EU. Da se zagotovi učinkovitost dela generalne skupščine ob upoštevanju pravil Pogodbe, bo Komisija pravočasno dopolnila in/ali spremenila ta predlog, da Svetu omogoči sprejetje stališča tudi za te resolucije.

2014/0245 (NLE)

Predlog

SKLEP SVETA

o stališču, ki ga je treba sprejeti v imenu Evropske unije v zvezi z nekaterimi resolucijami, o katerih se bo glasovalo v okviru Mednarodne organizacije za trto in vino (OIV)

SVET EVROPSKE UNIJE JE–

ob upoštevanju Pogodbe o delovanju Evropske unije, zlasti člena 43 v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Mednarodna organizacija za trto in vino (OIV) je medvladna znanstvena in tehnična organizacija, dejavna v sektorju vinske trte, vina, pijač na osnovi vina, namiznega grozdja, rozin in drugih proizvodov vinske trte. Cilji OIV so (i) obveščanje prek publikacij ter organizacija prireditev in simpozijev, (ii) pomoč drugim mednarodnim organizacijam, ki se ukvarjajo z dejavnostmi standardizacije, in (iii) prispevanje k mednarodnemu usklajevanju obstoječih praks in standardov. Trenutno je 45 držav članic OIV, od tega 21 držav članic Unije. EU trenutno ni članica OIV.

(2) V skladu z Uredbo (EU) št. 1308/2013 Evropskega parlamenta in Sveta[1] imajo na ravni EU nekatere resolucije, ki jih je sprejel in objavil OIV, učinek na pravo EU. Uredba o SUT se sklicuje na resolucije OIV v naslednjih določbah:

– za nekatere metode analize za določanje sestave proizvodov vinskega sektorja, ki jih je sprejel in objavil OIV ter iz katerih mora Komisija izhajati, razen če bi bile neučinkovite ali neustrezne glede na izpolnjevanje cilja Unije (člen 80(5) Uredbe o SUT);

– za nekatere specifikacije čistosti in določanja snovi, uporabljenih v enoloških postopkih, tako da pravila, ki jih v zvezi s tem sprejme in objavi OIV, postanejo ipso facto zavezujoča v EU (člen 9 Uredbe Komisije (ES) št. 606/2009[2];

– za enološke postopke, ki jih sprejme in objavi OIV ter ki jih mora Komisija upoštevati pri odobritvi takšnih postopkov (člen 80(3)(a) Uredbe o SUT), in

– za navedene enološke postopke, če se uporabljajo, in sicer pred izdajo soglasja v skladu s členom 80(3) Uredbe o SUT, za proizvodnjo vina v tretjih državah (člen 90(2) Uredbe o SUT).

(3) Naslednje zasedanje generalne skupščine OIV bo potekalo 14. novembra 2014. Na njem bo generalna skupščina preučila in verjetno sprejela resolucije, katerih posledica bodo navedeni pravni učinki.

(4) Zato je treba pred zadevnim zasedanjem generalne skupščine OIV sprejeti stališča, ki bi jih morale države članice, ki so članice OIV, s skupnim delovanjem v interesu EU zavzeti v zvezi s temi resolucijami na generalni skupščini OIV.

(5) Osnutek resolucije OENO-TECHNO 12-504 določa nove enološke postopke. V skladu s členoma 80(3)(a) in 90(2) Uredbe (EU) št. 1308/2013 bo ta resolucija vplivala na pravni red EU.

(6) Osnutek resolucije OENO-SCMA 03-262 določa specifikacije čistosti in določanja snovi, uporabljene v enološkem postopku. Ta enološki postopek je objavil in priporočil OIV pod pogojem, da se sprejmejo specifikacije snovi, ki so v njem uporabljene (Mednarodni kodeks enoloških praks OIV, § 2.1.20 in § 3.4.14). V skladu s členoma 80(3)(a) in 90(2) Uredbe (EU) št. 1308/2013 ter členom 9 Uredbe Komisije (ES) št. 606/2009 bo ta resolucija vplivala na pravni red EU.

(7) Osnutki resolucij OENO-SCMA 10-457, 10-458, 11-480 in 12-512 določajo metode analize. V skladu s členoma 80(3)(a) in (5) Uredbe (EU) št. 1308/2013 bodo te resolucije vplivale na pravni red EU.

(8) O zgoraj navedenih resolucijah so obsežno razpravljali znanstveniki in tehnični strokovnjaki vinskega sektorja. Prispevajo k mednarodni harmonizaciji standarda za vino in bodo določile okvir, ki bo zagotovil pošteno konkurenco pri trgovanju s proizvodi iz vinskega sektorja. Zato bi jih bilo treba podpreti.

(9) Da bi zagotovili potrebno prožnost med pogajanji pred generalno skupščino OIV, bi morale biti države članice, ki so članice OIV, pooblaščene, da pristanejo na spremembe teh resolucij pod pogojem, da navedene spremembe ne vplivajo na vsebino resolucij –

SPREJEL NASLEDNJI SKLEP:

Člen 1

Stališče Unije na generalni skupščini OIV leta 2014 je v skladu s Prilogo k temu sklepu in ga izrazijo države članice, ki so članice OIV, s skupnim delovanjem v interesu Unije.

Člen 2

1. Če obstaja verjetnost, da bodo na stališče iz člena 1 vplivale nove znanstvene ali tehnične informacije, predstavljene pred ali med zasedanji OIV, države članice, ki so članice OIV, zaprosijo, da se glasovanje na generalni skupščini OIV preloži do oblikovanja stališča Unije na podlagi novih elementov.

2. Države članice, ki so članice OIV, lahko po usklajevanju, zlasti na kraju samem, in brez nadaljnjega sklepa Sveta o stališču Unije delujejo skupno v interesu Unije in pristanejo na spremembe osnutkov resolucij, navedenih v Prilogi k temu sklepu, ki ne vplivajo na vsebino resolucij.

Člen 3

Ta sklep je naslovljen na države članice.

V Bruslju,

Za Svet

Predsednik

[1] Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov (Uredba o SUT, UL L 347, str. 671).

[2] Uredba Komisije (ES) št. 606/2009 z dne 10. julija 2009 o določitvi nekaterih podrobnih pravil za izvajanje Uredbe Sveta (ES) št. 479/2008 glede kategorij proizvodov vinske trte, enoloških postopkov in z njimi povezanih omejitev (UL L 193, str. 1).

PRILOGA

Države članice delujejo skupno v interesu Unije in ob upoštevanju prihodnjih pregledov na podlagi novega razvoja podprejo samo naslednje osnutke resolucij v koraku 7 o metodah analize za določanje sestave proizvodov vinskega sektorja, o specifikacijah čistosti in določanja snovi, ki so bile uporabljene v enoloških postopkih, ter o enoloških postopkih:

OENO-TECHNO 12-504, obdelava vin z membransko tehnologijo skupaj z aktivnim ogljem za zmanjšanje presežnega 4-etilfenola in 4-etilgvajakola,

OENO-SCMA 03-262, kopolimeri, ki adsorbirajo PVI/PVP – CODEX.

OENO-SCMA 10-457, metoda za določanje biogenih aminov v vinu s tekočinsko kromatografijo visoke ločljivosti z detektorjem na niz fotodiod.

OENO-SCMA 10-458, določanje lizocima v vinu z uporabo tekočinske kromatografije visoke ločljivosti,

OENO-SCMA 11-480, določanje metanola v vinu z uporabo plinske kromatografije,

OENO-SCMA 12-512, določanje razmerja izotopov ogljika 13C/12C ogljikovega dioksida v penečih vinih: metoda, pri kateri se uporablja spreminjanje masnega spektrometra razmerja izotopov (IRMS).